**Notă informativă**

la proiectul Decretului pentru aprobarea semnării Acordului de finanţare dintre Republica Moldova şi Banca Internaţională pentru Reconstrucţie şi Dezvoltare în vederea realizării Proiectului de îmbunătăţire a eficienţei sectorului de alimentare centralizată cu energie termică

În anul 2011, cu suportul Băncii Mondiale şi al Guvernului Regatului Suediei de către Compania Economic Consulting Associates din Marea Britanie, a fost elaborat Studiul privind restructurarea instituţională şi financiară a sistemului de alimentare cu energie termică şi electrică din mun. Chişinău. În baza studiului respectiv, de către Ministerul Economiei, a fost elaborat şi aprobat prin Hotărîrea Guvernului nr. 983 din 22 decembrie 2011 Conceptul şi Planul de acţiuni privind restructurarea corporativă, instituţională şi financiară a Sistemului de Alimentare Centralizată cu Energie Termică din mun. Chişinău (SACETC).

În baza acestui act a fost iniţiată reforma corporativă şi instituţională a SACETC, care urmează să asigure, prin integrarea pe verticală a celor trei întreprinderi în una nouă, o gestionare mai eficientă a SACETC şi implementarea unui program de management consolidat, cu micşorarea cheltuielilor administrative. Concomitent, au fost iniţiate anumite acţiuni în vederea soluţionării problemei datoriilor sistemice în sectorul termoenergetic.

În 2012, în urma unui proces competitiv de selectare, a fost semnat contractul cu compania suedeză Sweco, care cu suportul Băncii Mondiale, a lucrat asupra studiului de identificare a investiţiilor prioritare pe termen scurt, precum şi asupra specificaţiilor tehnice şi a documentelor de tender pentru aceste investiţii, raportul final fiind prezentat în anul 2013, în care de către Consultanţi au fost determinate recomandările şi soluţiile investiţionale prioritare în sectorul termoenergetic al capitalei, care includ reconstruirea unor segmente subterane ale reţelelor termice, modernizarea unor staţii de pompare, instalarea cîtorva sute de puncte termice individuale noi şi alte măsuri de eficientizare.

**Informaţii generale**. Proiectul nominalizat se integrează în procesul reformelor de amploare din sector iniţiate de Guvernul Republicii Moldova cu suportul financiar al Băncii Internaţionale pentru Reconstrucţie şi Dezvoltare, ce face parte din grupul Băncii Mondiale, care va oferi pentru el un credit de 40,5 milioane dolari SUA la condiţii favorabile (IBRD – cca. 2,5 % anual, pînă în aprilie 2049, cu perioada de graţie de 5 ani), pentru investiţiile în SACETC.

Toate acestea, precum şi alte termene şi condiţii, la fel ca şi alte prevederi referitoare la împrumutul propus, au fost negociate de către Grupul de negociatori pentru purtarea negocierilor asupra proiectului Acordului de finanţare dintre Republica Moldova şi Banca Internaţională pentru Reconstrucţie şi Dezvoltare în vederea realizării Proiectului de îmbunătăţire a eficienţei sectorului de alimentare centralizată cu energie termică, componenţa căruia a fost stabilită prin Hotărîrea Guvernului nr. 800 din 30 septembrie 2014.

Totodată, este de menţionat faptul că, la data de 21.11.2014 a fost aprobat de către directorii executivi ai Băncii Mondiale creditul de 40,5 mln dolari SUA.

**Aspectul economic**. Investiţiile prioritare care ar urma să fie acoperite din contul resurselor financiare respective, sunt un minim necesar pentru a asigura funcţionarea eficientă a sistemului de distribuţie a energiei termice din Chişinău şi reprezintă o primă etapă a planului de dezvoltare care ar trebui să aducă sistemul de termoficare la un nivel eficient atît din punct de vedere economic cît şi din perspectivă tehnologică şi să genereze economii de costuri prin: pierderi mai mici de energie termică (prin instalarea punctelor termice individuale şi înlocuirea reţelelor termice), eficientizarea costurilor (consum redus de electricitate şi costuri mai mici de întreţinere) şi modernizarea sistemului de termoficare (mai puţine întreruperi, mai puţine pierderi în reţea, etc.)

Se estimează ca aceste investiţii vor îmbunătăţi considerabil eficienţa sistemului termoenergetic din oraş. Conform estimărilor preliminare, efectul anual de la implementarea doar a primei etape (20 de milioane dolari SUA) a programului sus menţionat va constitui cca. 8 mln. lei.

**Aspectul financiar**. Implementarea Decretului respectiv nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unei instituţii noi pentru realizarea Decretului respectiv. Unitatea Consolidată pentru Implementarea şi Monitorizarea Proiectelor în Domeniul Energeticii creată conform Hotărîrii Guvernului nr. 1276 din 21.12.2000 în comun cu Ministerul Economiei şi SA “CET-2” vor implementa Proiectul de îmbunătăţire a eficienţei sectorului de alimentare centralizată cu energie termică.

**Aspectul politic.** Implementarea Hotărîrii Guvernului respective va îmbunătăţi imaginea ţării pe piaţa mondială şi va încuraja investitorii străini să investească în Republica Moldova.

**Aspectul normativ.** Proiectul prezentului Decret este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

**Aspectul temporar.** Decretul în cauză este elaborat pentru o perioadă de timp determinată, care va înceta după semnarea Acordului de finanţare dintre Republica Moldova şi Banca Internaţională pentru Reconstrucţie şi Dezvoltare în vederea realizării Proiectului de îmbunătăţire a eficienţei sectorului de alimentare centralizată cu energie termică.

**Viceministru Valeriu TRIBOI**